**ΤΑ ΛΟΥΛΟΥΔΙΑ ΤΗΣ ΧΙΡΟΣΙΜΑ**

**Θέματα**

**1.** Η ατομική βόμβα της Χιροσίμα (6 Αυγούστου 1945) και οι καταστροφικές της συνέπειες: Με τη λήξη του Β΄ Παγκοσμίου Πολέμου η Αμερική ζητά την παράδοση της Ιαπωνίας άνευ όρων. Οι Ιάπωνες δεν παραδίδονται. Οι Αμερικανοί ρίχνουν την πρώτη ατομική βόμβα ουρανίου (Little Boy) στη Χιροσίμα. Οι Ιάπωνες δεν παραδίδονται. Οι Αμερικανοί ρίχνουν τη δεύτερη ατομική βόμβα πλουτωνίου (Fat Man) στο Ναγκασάκι (9 Αυγούστου 1945). Ολόκληρος ο κόσμος συγκλονίζεται από το μέγεθος της καταστροφής. Οι Ιάπωνες συνθηκολογούν.

**2.** Η καταγγελία της φρίκης του πολέμου και των συνεπειών του μέσα από τον πόνο των επιζώντων.

**3.** Η αγωνιστική διάθεση των επιζώντων για διατήρηση της ιστορικής μνήμης, ώστε να μην επαναληφθούν τέτοια γεγονότα.

**4.** Η ηθική υποχρέωση κάθε ανθρώπου να προασπίζει την ειρήνη, τη μόνη εγγύηση για να μην επαναληφθεί αυτή η καταστροφή. Απαραίτητη προϋπόθεση γι΄ αυτό είναι η άμεση πληροφόρηση του κόσμου, που ακόμα και μετά από ένα τόσο συγκλονιστικό γεγονός δεν κινητοποιείται αποτελεσματικά. Όλα αυτά δομούνται πάνω στους αντιθετικούς άξονες: πόλεμος ≠ ειρήνη, λήθη ≠ ιστορική μνήμη, άγνοια ≠ γνώση.

**Τα λουλούδια συμβολίζουν** τη διατήρηση της μνήμης του φριχτού θανάτου των νεκρών της έκρηξης και την υπόσχεση πως όσοι επέζησαν θα αγωνιστούν για την ειρήνη. Συμβολίζουν δηλαδή την ιστορική μνήμη, που πρέπει να μείνει άγρυπνη γιατί μόνο όταν οι άνθρωποι θυμούνται το φρικτό γεγονός, θα μπορέσουν να εμποδίσουν αποτελεσματικά ένα νέο ολοκαύτωμα.

**Η αφήγηση της Γιούκα**: αν και η Γιούκα δεν επιθυμεί να μιλήσει για το θέμα αυτό στον αμερικανό, ξεπερνά την αμηχανία της και του αφηγείται την περιπέτεια της οικογένειάς της και τις τελευταίες στιγμές της μητέρας της. Η αφήγηση έχει σπαρακτικό τόνο και στο μεγαλύτερο μέρος της είναι αυτοαναφορική, δηλαδή δεν την ενδιαφέρουν καθόλου οι αντιδράσεις του συνομιλητή της, αλλά αυτό που την απασχολεί είναι η νοερή ανάκληση της μνήμης της μητέρας της, η ευθεία αναφορά προς την οποία δίνει τον τόνο στην αφήγηση και επισφραγίζεται με τον όρκο της, εγείροντας, ωστόσο, εναγώνια ερωτηματικά …